Uredba (ES) št. 2548/2000 Evropske centralne banke

z dne 2. novembra 2000

o prehodnih določbah za uporabo obveznih rezerv s strani Evropske centralne banke po uvedbi eura v Grčiji

(ECB/2000/11)

SVET EVROPSKE CENTRALNE BANKE JE -

ob upoštevanju statuta Evropskega sistema centralnih bank in Evropske centralne banke (v nadaljnjem besedilu "statut") in zlasti člena 19.1 in prve alinee člena 47.2, Uredbe Sveta (ES) št. 2531/98 z dne 23. novembra 1998 o uporabi obveznih rezerv s strani Evropske centralne banke [1], in Uredbe Sveta (ES) št. 2532/98 z dne 23. novembra 1998, ki se nanaša na pravico Evropske centralne banke do nalaganja kazni [2],

ob upoštevanju Uredbe Sveta (ES) št. 2533/98 z dne 23. novembra 1998 o zbiranju statističnih podatkov s strani Evropske centralne banke [3] (ECB), in zlasti členov 5(1) in 6(4) Uredbe,

ob upoštevanju Uredbe ECB (ES) št. 2818/98 z dne 1. decembra 1998 o uporabi obveznih rezerv (ECB/1998/15) [4], kakor je bila spremenjena z Uredbo ECB (ES) št. 1921/2000 [5],

ob upoštevanju Uredbe ECB (ES) št. 2819/98 z dne 1. decembra 1998, ki se nanaša na konsolidirano bilanco stanja sektorja denarnih finančnih ustanov (ECB/1998/16) [6], kakor je bila spremenjena z Uredbo ECB (ES) št. 1921/2000 [7],

ob upoštevanju prispevka Razširjenega sveta Evropske centralne banke,

ob upoštevanju naslednjega:

(1) Uvedba eura v Grčiji s 1. januarjem 2001 je prinesla potrebo, da za finančne ustanove in podružnice finančnih ustanov v Grčiji od tega trenutka dalje prične veljati sistem obveznih rezerv ECB.

(2) Vključitev teh subjektov v sistem obveznih rezerv ECB zahteva sprejetje prehodnih določb, da bi integracija potekala gladko in brez nesorazmerne obremenitve kreditnih institucij v državah članicah, vključno z Grčijo.

(3) Določba člena 5 statuta, skupaj s členom 10 Pogodbe o ustanovitvi Evropske skupnosti, obvezuje države članice, da na državni ravni pripravijo in izvedejo vse ustrezne ukrepe, da se zbere potrebne statistične podatke zaradi izpolnitve obveznosti statističnega poročanja ECB in pravočasne priprave na področju statistike, da bi tako lahko postale države članice -

SPREJEL NASLEDNJO UREDBO:

Člen 1

Prehodne določbe

Prehodne določbe za uporabo obveznih rezerv s strani ECB po uvedbi eura v Grčiji so obrazložene v Prilogi k tej uredbi, ki je sestavni del te uredbe.

Če s posebnimi določbami te uredbe ni drugače predpisano, se uporabljajo določbe Uredbe (ES) št. 2818/98 in (ES) št. 2819/98.

Člen 2

Začetek veljavnosti

Ta uredba začne veljati z dnem objave v Uradnem listu Evropskih skupnosti. Določbe iz Priloge k tej uredbi se začnejo uporabljati šele za prva obdobja izpolnjevanja v letu 2001.

V Frankfurtu na Majni, 2. novembra 2000

Za Svet ECB

Predsednik

Willem F. Duisenberg

[1] UL L 318, 27.11.1998, str. 1.

[2] UL L 318, 27.11.1998, str. 4.

[3] UL L 318, 27.11.1998, str. 8.

[4] UL L 356, 30.12.1998, str. 1.

[5] UL L 229, 9.9.2000, str. 34.

[6] UL L 356, 30.12.1998, str. 7.

[7] Glej opombo 5.

--------------------------------------------------

PRILOGA

PREHODNE DOLOČBE GLEDE VKLJUČITVE USTANOV V GRČIJI V SISTEM OBVEZNIH REZERV ECB

1. Za kreditne institucije in podružnice kreditnih institucij v Grčiji (v nadaljnjem besedilu "institucije v Grčiji") prične veljati obveznost izpolnjevanja obveznih rezerv s 1. januarjem 2001. Za institucije v Grčiji traja prehodno obdobje izpolnjevanja od 1. januarja 2001 do 23. januarja 2001. Na obdobje izpolnjevanja, ki skladno s členom 7 Uredbe ECB (ES) št. 2818/98 velja za institucije v drugih državah članicah, obstoj prehodnega obdobja izpolnjevanja za institucije v Grčiji ne vpliva.

I. Prehodno obdobje izpolnjevanja za institucije v Grčiji

2. Osnova rezerv vsake institucije v Grčiji se za to prehodno obdobje izpolnjevanja določi glede na elemente njene bilance stanja na dan 30. novembra 2000. Vsaka institucija sporoči osnovo rezerv Banki Grčije pred začetkom prehodnega obdobja izpolnjevanja skladno z okvirom ECB za poročanje denarnih in bančnih statistik, predpisanim v Uredbi ECB (ES) št. 2819/98. Institucije v Grčiji, ki jim je s členom 2(2) Uredbe (ES) št. 2819/98 priznana pravica do odstopanja, izračunajo osnovo rezerv za prehodno obdobje izpolnjevanja na podlagi svoje bilance stanja na dan 30. novembra 2000 in sporočijo to osnovo rezerv Banki Grčije pred začetkom prehodnega obdobja izpolnjevanja.

3. Glede na prehodno obdobje izpolnjevanja, mora izvajalec izračuna posamezne zahteve obveznih rezerv institucij v Grčiji izračunati in sporočiti pred začetkom prehodnega obdobja izpolnjevanja skladno s postopkom, predpisanim v členu 5(3) Uredbe (ES) št. 2818/98.

Izračunane zahteve obveznih rezerv se potrdijo najkasneje na prvi delovni dan NCB v prehodnem obdobju izpolnjevanja skladno s postopkom, predpisanim v členu 5(3) Uredbe (ES) št. 2818/98.

4. Glede na prehodno obdobje izpolnjevanja mora skladno s členom 5(4) Uredbe (ES) št. 2818/98 izvajalec revizije obvestiti drugo stranko o popravkih najkasneje do 15. januarja 2001. Obveščena stranka potrdi popravke najkasneje do 16. januarja 2001. V primeru, da se obveščena stranka ne odzove do konca 16. januarja 2001 se šteje, da je institucija priznala zahtevo obveznih rezerv institucije za prehodno obdobje izpolnjevanja.

II. Prehodne določbe za institucije v drugih državah članicah

5. Institucije v drugih državah članicah se lahko odločijo in izkoristijo možnost, da v obdobjih izpolnjevanja od 24. decembra 2000 do 23. januarja 2001 ter od 24. januarja 2001 do 23. februarja 2001 od svoje osnove rezerv odštejejo obveznosti do institucij v Grčiji, če te niso na seznamu institucij, izvzetih iz sistema obveznih rezerv ECB. Institucije se pri ugotavljanju, ali imajo obveznosti do drugih institucij, za katere velja obveznost izpolnjevanja obveznih rezerv, lahko sklicujejo na sezname iz člena 2(3) Uredbe (ES) št. 2818/98.

6. Institucije v drugih državah članicah, ki nameravajo izkoristiti možnost odštetja obveznosti do institicij v Grčiji, za meseca november in december 2000, predložijo tabelo skladno z opombo (7) v tabeli 1 Priloge 1 k Uredbi (ES) št. 2819/98, v kateri se institucije v Grčiji že štejejo, kot da zanje velja sistem obveznih rezerv ECB.

To ne posega v obveznost institucij glede poročanja statističnih podatkov za obravnavana obdobja skladno s tabelo 1 Priloge 1 k Uredbi (ES) št 2819/98, ki institucije v Grčiji še vedno obravnava kot banke v ostalem svetu.

Tabele se predložijo skladno z običajnimi roki in postopki, opredeljenimi z Uredbo (ES) št. 2819/98.

7. Institucija poročevalka, ki ji je s členom 2(2) Uredbe (ES) št. 2819/98 priznana pravica do odstopanja, se lahko odloči, da bo za meseca november in december 2000 predložila tabelo skladno z opombo (7) v Tabeli 1 Priloge 1 k Uredbi (ES) št. 2819/98, v kateri se institucije v Grčiji že štejejo, kot da zanje velja sistem obveznih rezerv ECB.

V tem primeru se podatki za november 2000 pošljejo posameznim udeleženim NCB najkasneje do 23. decembra 2000. Osnova rezerve zadevne institucije za obdobja izpolnjevanja, ki se začnejo na dan 24. decembra 2000 in 24. januarja 2001, se izračuna na podlagi podatkov za november 2000.

Podatki za december 2000 se pošljejo skladno z običajnimi roki in postopki, ki veljajo za zadevno kreditno ustanovo. Osnova rezerve zadevne institucije za obdobja izpolnjevanja, ki se začnejo na dan 24. februarja 2001, 24. marca 2001 in 24. aprila 2001, se izračuna na podlagi podatkov za december 2000.

--------------------------------------------------